九月十六日夜夢駐軍河外遣使招降諸城覺而有作
作者：陸游
朝代：宋

paragraphs: 殺氣昏昏横塞上，東並黄河開玉帳。
晝飛羽檄下列城，夜脱貂裘撫降將。
將軍櫪上汗血馬，猛士腰間虎文韔。
階前白刅明如霜，門外長戟森相向。
朔風卷地吹急雪，轉盼玉花深一丈。
誰言鐵衣冷徹骨，感義懷恩如挾纊。
河外諸城一洗空，太行北嶽元無恙。
更呼斗酒作長歌，要遣天山健兒唱。